Grišuņinam vēsturisks panākums

Latvijas bokseris Nikolajs Grišuņins (svara kat. līdz 81kg) šovakar Liverpūlē (Anglija) notiekošajā Eiropas čempionātā izcīnīja uzvaru savā ceturtdaļfināla cīņā, iekļūstot pusfinālā un garantējot sev vienu no godalgām.

Grišuņina pretinieks bija bosnietis Darko Kučuks un cīņa izvērtās patiešām spraiga. Galu galā līksmot varēja Latvijas bokseris, kurš izcīnīja minimālu uzvaru ar 1:0. Iekļūšana pusfinālā automātiski garantē medaļu. Pusfināla zaudētāji iegūs bronzas godalgas, bet uzvarētāji finālā sadalīs zeltu un sudrabu.

Pusfinālā Grišuņina pretinieks būs ukraiņu bokseris Oleksandrs Usiks. Viņš jau 2006. gadā izcīnīja Eiropas čempionāta bronzu, bet šogad, startējot svarā līdz 91kg, izcīnīja otro vietu olimpiskajā kvalifikācijas turnīrā, kas garantēja vietu Pekinas olimpiādē. Pekinā, uzvarot pirmajā cīņā, bet zaudējot otro, Usiks ieņēma dalītu piekto vietu.

Jāuzsver, ka izcīnītā medaļa ir vēsturisks panākums Latvijas boksā – Latvijai tā ir tikai ceturtā medaļa Eiropas čempionātos. 1961. un 1963. gadā leģendārais Aloizs Tumiņš izcīnīja, attiecīgi, zeltu un sudrabu, bet 1987. gadā Jurijs Vauļins atkārtoja Tumiņa panākumu, kļūstot par Eiropas čempionu. Nikolaja Grišuņina medaļa ir pirmā, kas izcīnīta Latvijas brīvvalsts laikā visaugstākā līmeņa sacensībās.

Jāatgādina, ka Grišuņins ir septiņkārtējs Latvijas čempions un savulaik izcīnījis arī Eiropas Savienības čempiona titulu.

Latvijas Boksa federācijas ģenerālsekretārs un delegācijas vadītājs Liverpūlē Genādijs Glazkovs sarunā ar eSports.lv pauda prieku par Nikolaja sasniegumu un ar optimismu raudzījās uz gaidāmo pusfinālu: "Medaļa mums jau ir, bet ir izredzes tikt arī finālā. Mēs nepadosimies un cīnīsimies līdz galam."
Nikolajs Grišuņins un Oleksandrs Usiks par vietu finālā sacentīsies ceturtdien. Otrā pusfināla pārī spēkus mēros baltkrievs Sergejs Karņejevs un vācietis Renē Krauze.

